**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «Οι περί Σπόρων (Σιτηρά) (Τροποποιητικοί) Κανονισμοί του 2022»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Κυριάκος Χατζηγιάννης |
| Ανδρέας Πασιουρτίδης | Χρίστος Ορφανίδης |
| Βαλεντίνος Φακοντής | Λίνος Παπαγιάννης |

Η Κοινοβουλευτική Επιτροπή Γεωργίας και Φυσικών Πόρων μελέτησε τους πιο πάνω κανονισμούς σε τρεις συνεδρίες της, οι οποίες πραγματοποιήθηκαν στις 24 και την 31η Μαΐου, καθώς και στις 14 Ιουνίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Γεωργίας και του Ινστιτούτου Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, καθώς και της Νομικής Υπηρεσίας της Δημοκρατίας. Ο Kυπριακός Σύνδεσμος Φυτοπροστασίας (ΚΥΣΥΦ), η Παγκύπρια Οργάνωση Σιτηροπαραγωγών ΠΟΣ (Δημόσια) Λτδ και οι αγροτικές οργανώσεις ΠΕΚ, ΕΚΑ, «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της εξέτασης των προτεινόμενων κανονισμών παρευρέθηκαν επίσης τα μέλη της επιτροπής κ. Χαράλαμπος Πάζαρος, Νίκος Σύκας και Χαράλαμπος Θεοπέμπτου.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 7 και 14 του περί Σπόρων Νόμου, είναι η τροποποίηση των περί Σπόρων (Σιτηρά) Κανονισμών, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Εκτελεστική Οδηγία (ΕΕ) 2021/1927 της Επιτροπής της 5ης Νοεμβρίου 2021 για την τροποποίηση των παραρτημάτων Ι και ΙΙ της οδηγίας 66/402/ΕΟΚ του Συμβουλίου όσον αφορά τις απαιτήσεις για σπόρους προς σπορά υβριδίων σίτου που παράγονται με κυτταροπλασματική αρρενοστειρότητα».

Σημειώνεται ότι ως προθεσμία μεταφοράς των διατάξεων της Εκτελεστικής Οδηγίας (ΕΕ) 2021/1927 στο εθνικό δίκαιο καθορίζεται η 31η Αυγούστου 2022.

Ειδικότερα, σύμφωνα με τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, με τους προτεινόμενους κανονισμούς σκοπείται η εναρμόνιση της εθνικής νομοθεσίας με το ευρωπαϊκό κεκτημένο στον τομέα των σπόρων προς σπορά αναφορικά με τις απαιτήσεις για την παραγωγή σπόρων υβριδικών ποικιλιών των ειδών «σκληρό σιτάρι», «μαλακό σιτάρι» και «όλυρα», που παράγονται με την τεχνική της κυτταροπλαστικής στειρότητας του άρρενος (CMS), η οποία έχει γίνει παγκοσμίως αποδεκτή ως μία αναπαραγωγική τεχνική για την παραγωγή υβριδικών ποικιλιών σιτηρών. Περαιτέρω, με βάση τα πιο πάνω στοιχεία οι απαιτήσεις που καθορίζονται στους υπό συζήτηση κανονισμούς για τα εν λόγω είδη σιταριού είναι παρόμοιες με τις απαιτήσεις που ήδη εφαρμόζονται για την παραγωγή σπόρων υβριδικών ποικιλιών κριθαριού.

Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την έγκριση των κανονισμών.

28 Ιουνίου 2022

ΚλΧ/ΣΓΘ,ΔΔ/ΜΓ

Aρ. Φακ.: 23.03.059.041-2022